Keywords

Summary



Keywords

1. Tühistamishagi – Vaidlustatavad aktid – Mõiste – Siduvate õiguslike tagajärgedega aktid – Komisjoni kiri, millega teatatakse liikmesriigile direktiivi 89/552 artikli 3a alusel võetud riiklike meetmete ühenduse õigusele vastavusest ja nende hilisemast avaldamisest – Hõlmamine

(EÜ artikkel 230; nõukogu direktiiv 89/552, artikkel 3a)

2. Tühistamishagi – Füüsilised ja juriidilised isikud – Neid otseselt ja isiklikult puudutavad aktid – Otsene puutumus – Kriteeriumid – Komisjoni otsus, millega tunnistatakse liikmesriigi poolt direktiivi 89/552 artikli 3a alusel võetud meetmed ühenduse õigusega kooskõlas olevaks ja nähakse ette nende avaldamine – Nimetatud sündmuste teleülekande õiguste omaniku otsene puutumus

(EÜ artikli 230 neljas lõik; nõukogu direktiiv 89/552, artikkel 3a)

3. Tühistamishagi – Füüsilised ja juriidilised isikud – Neid otseselt ja isiklikult puudutavad aktid – Komisjoni otsus, millega tunnistatakse liikmesriigi poolt direktiivi 89/552 artikli 3a alusel võetud meetmed ühenduse õigusega kooskõlas olevaks ja nähakse ette nende avaldamine – Nimetatud sündmuste teleülekande õiguste omaniku hagi – Vastuvõetavus

(EÜ artikli 230 neljas lõik; nõukogu direktiiv 89/552, artikkel 3a)

Summary

1. Tühistamishagi esemeks EÜ artikli 230 mõttes võivad olla aktid või otsused, mis tekitavad siduvaid õiguslikke tagajärgi hageja huve puudutaval viisil, muutes selgelt tema õiguslikku olukorda. Vorm, milles need aktid või otsused on vastu võetud, ei oma põhimõtteliselt mingit tähtsust nende tühistamishagi esitamise kaudu vaidlustamise võimaluse seisukohast. Selleks, et selgitada, kas vaidlustatud akt tekitab selliseid tagajärgi, tuleb uurida selle sisu.

Selles osas on vaidlustatav akt komisjoni kiri, millega komisjon teatab liikmesriigile oma seisukoha nende selle liikmesriigi poolt direktiivi 89/552 teleringhäälingutegevust käsitlevate liikmesriikide teatavate õigus- ja haldusnormide kooskõlastamise kohta, muudetud direktiiviga 97/36, artikli 3a alusel komisjonile teatatud meetmete, millega reguleeritakse ühiskonnale väga tähtsate sündmuste edastamise ainuõiguste kasutamist, ühenduse õigusega kooskõla ja nende hilisema avaldamise kohta Euroopa Ühenduste Teatajas.

Taoline kiri tekitab seega liikmesriikidele õiguslikke tagajärgi, kuna see näeb ette asjaomaste riiklike meetmete avaldamise Euroopa Ühenduste Teatajas ning sellise avaldamise tagajärjel, mis saab toimuda alles pärast seda, kui komisjon on tuvastanud, et need meetmed on ühenduse õigusega kooskõlas, käivitub nimetatud sättes ette nähtud teiste liikmesriikide poolt vastastikuse tunnustamise kord.

(vt punktid 87, 89, 92, 95, 103, 111)

2. Ühenduse õigusakt puudutab isikut EÜ artikli 230 neljanda lõigu tähenduses otseselt siis, kui see mõjutab vahetult huvitatud isiku õiguslikku olukorda ning selle rakendamine on puhtautomaatne ja tuleneb vaid ühenduse õigusnormidest, ilma et kohaldataks muid vahenorme.

See kehtib asjaomaste sündmuste teleülekande õiguste omaniku kohta komisjoni otsuse puhul, millega tunnistatakse liikmesriigi poolt direktiivi 89/552 teleringhäälingutegevust käsitlevate liikmesriikide teatavate õigus- ja haldusnormide kooskõlastamise kohta, muudetud direktiiviga 97/36, artikli 3a alusel võetud meetmed, millega reguleeritakse ühiskonnale väga tähtsate sündmuste edastamise ainuõiguste kasutamist, ühenduse õigusega kooskõlas olevaks ja nähakse ette nende hilisem avaldamine Euroopa Ühenduste Teatajas. See otsus võimaldab vastastikuse tunnustamise korra tõhusat toimimist, kuna sellest tekib teiste liikmesriikide kohustus järgida nimetatud sättest tulenevaid kohustusi selles osas, eelkõige kohustus tagada, et nende jurisdiktsiooni alla kuuluv ja asjaomased õigused ostnud ringhäälinguorganisatsioon ei rikuks nimetatud meetmeid.

(vt punktid 130, 138–139, 142, 150)

3. Muud isikud peale nende, kellele otsus on adresseeritud, saavad üksnes siis väita, et see otsus puudutab neid isiklikult EÜ artikli 230 neljanda lõigu tähenduses, kui see otsus mõjutab neid teatud neile eriomaste tunnuste või neid iseloomustavate faktiliste asjaolude tõttu, mis neid kõigist teistest eristavad, ning seeläbi individualiseerib neid analoogiliselt selle otsuse adressaadiga.

Selles osas tuleb leida, et komisjoni otsusest, millega tunnistatakse liikmesriigi poolt direktiivi 89/552 teleringhäälingutegevust käsitlevate liikmesriikide teatavate õigus- ja haldusnormide kooskõlastamise kohta, muudetud direktiiviga 97/36, artikli 3a alusel võetud meetmed, millega reguleeritakse ühiskonnale väga tähtsate sündmuste edastamise ainuõiguste kasutamist, ühenduse õigusega kooskõlas olevaks ja nähakse ette nende hilisem avaldamine Euroopa Ühenduste Teatajas, on isiklikult puudutatud asjaomastes meetmetes nimetatud sündmuste loendis esineva sündmuse teleülekande õiguste omanik, kes sai need õigused enne nende meetmete vastuvõtmist ja a fortiori enne nende komisjonipoolset heakskiitmist, kuna need meetmed piiravad tema võimalust neid õigusi vabalt kasutada, seades tingimuseks, et neid õigusi saab loovutada ainult mõnes teises liikmesriigis asutatud ringhäälinguorganisatsioonile, kes soovib nimetatud sündmusi üle kanda selles esimeses liikmesriigis.

(vt punktid 142, 159, 165, 168)